Polisiehoë afgedank midde blouligskandaalLt.genl. Bonang Mgwenya in die hof (Foto verskaf) Genl. Khehla John Sitole, nasionale polisiekommissaris, het lt.genl. Bonang Mgwenya, adjunkkommissaris vir menslikehulpbronbestuur by die Suid-Afrikaanse Polisiediens, in die pad gesteek. Mgwenya het op 12 Oktober vlugtig in die Palm Ridge-landdroshof verskyn in verband met haar beweerde betrokkenheid by die toekenning van ŉ bedrieglike multimiljoenrand-tender vir waarskuwingstoerusting vir die polisie. Sy het in die hof verskyn op aanklagte van korrupsie, bedrog, diefstal en geldwassery. Brig. Vishnu Naidoo, nasionale polisiewoordvoerder, sê Sitole het Mgwenya drie dae ná haar hofverskyning met onmiddellike inwerkingtreding geskors hangende ŉ departementele ondersoek nadat hy ŉ verslag van die aanklagte teen Mgwenya ontvang het. Mgwenya is daarna intern aangekla, skuldig bevind en Donderdag summier ontslaan. “Sitole bly vasberade in sy pogings om korrupsie in die polisiediens uit te roei,” sê Naidoo. Maroela Media het vroeër berig Mgwenya is die 13de beskuldigde in die sogenaamde blouligskandaal. Verskeie ander voormalige senior SAPD-beamptes word ook aangekla. Die persone word daarvan beskuldig dat hulle saamgewerk het om seker te maak ŉ kontrak word aan ŉ sekere maatskappy toegeken. Volgens die kontrak sou 1 550 polisievoertuie teen opgedrewe pryse met waarskuwingsligte toegerus word.